แจ้งตำแหน่งงานว่างเพิ่มกว่า 3,000 อัตรา เชิญชวนคนหางานทั่วประเทศใช้บริการฟรี ผ่านเว็บไซต์ไทยมีงานทำ
นายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานได้เตรียมตำแหน่งงานจากสถานประกอบการทั่วประเทศ รองรับคนหางาน ผู้ว่างงานและนักศึกษาจบใหม่ที่กำลังเข้าสู่ตลาดแรงงาน เพื่อเร่งฟื้นภาคแรงงาน ภาคอุตสาหกรรม ส่งเสริมการเจริญเติบโตทางเศรษฐกิจล่าสุดได้รับแจ้งตำแหน่งงานมาเพิ่มอีก 3,324 อัตรา ได้แก่ บริษัท ไมเนอร์ อินเตอร์เนชั่นแนล จำกัด (มหาชน) จำนวน 2,000 อัตรา ประกอบด้วย พนักงานบริการ 900 อัตรา พนักงานครัว 600 อัตรา พนักงานขาย 100 อัตรา ผู้ช่วยผู้จัดการร้าน 200 อัตรา ผู้จัดการร้าน 100 อัตรา และพนักงานประจำสำนักงานใหญ่ (ออฟฟิต) 100 อัตรา ในส่วนบริษัท เอ็ม บี ซี แลนด์ จำกัด ต้องการแรงงานเข้ามาทำงานในสถานประกอบการ จำนวน 1,324 อัตรา เพื่อทำงานในสถานีบริการน้ำมัน ปตท. สถานีบริการก๊าซ NGV. ร้านสะดวกซื้อ 7-Eleven ร้าน Cafe’ Amazon ศูนย์บริการ FIT AUTO และร้าน Texas Chicken ในตำแหน่งพนักงานบริการหน้าลาน (เติมน้ำมัน/ก๊าซ) พนักงานแคชเชียร์ แม่บ้าน ช่างยนต์ พนักงานประจำร้าน พนักงานพาร์ทไทม์ ผู้ช่วยผู้จัดการร้าน ผู้จัดการร้าน/ศูนย์บริการ เป็นต้น โดยบริษัทยินดีรับทั้งผู้มีประสบการณ์และไม่มีประสบการณ์ ตั้งแต่ไม่จำกัดวุฒิการศึกษาจนถึงระดับปริญญาตรี ประชาชนที่สนใจสามารถค้นหาข้อมูลตำแหน่งงานที่เหมาะสมกับตัวเอง สมัครงานได้ที่เว็บไซต์ ไทยมีงานทำ.doe.go.th หรือแอปพลิเคชันไทยมีงานทำ ซึ่งเป็นระบบการให้บริการจัดหางานภาครัฐ ให้บริการฟรี ไม่มีค่าใช้จ่าย โดยสมัครงานได้ทุกที่ ทุกเวลา ตามความสะดวก